Zulu gereed vir nuwe beginZulu by die Wetnose-dierereddingskuiling. (Foto: Facebook via @WetnoseARC) Zulu, die perd wat verlede jaar vir dood langs ŉ grondpad oos van Pretoria gelos is en intussen die harte van talle Suid-Afrikaners gesteel het, is ná sy beproewing gereed om aangeneem te word. Maroela Media het vroeër berig dat ŉ plaaslike inwoner van Cullinan die tien jaar oue perd verlede Junie in die gras langs ŉ grondpad in die gebied aangetref het. Dié inwoner het gesien hoe iemand vir Zulu van ŉ sleepwa af trek, hom langs die pad los en wegjaag. Zulu het amper by die dood omgedraai, was dit nie vir die Wetnose-dierereddingskuiling in Bronkhorstspruit waar hy behandeling vir sy wonde ontvang het en omring is deur liefdevolle versorgers nie. Meer as ses maande ná die voorval is Zulu uiteindelik gereed om sy “vir altyd”-tuiste te vind. Kobus Nel, ŉ inspekteur van die Wetnose-dierereddingskuiling, vertel aan Maroela Media hoewel Zulu reg is hiervoor, het die trauma wat hy ondergaan het blywende gevolge. “Hy kan nie gewig dra nie, so mense kan nooit weer op hom ry nie. Hy het ook gewigsprobleme weens jare lange wanvoeding.” Desondanks is Zulu gelukkig, gesond en sonder pyn. Zulu soos hy langs die pad gevind is in 2019. (Foto: Facebook via @WetnoseARC) Diegene wat Zulu wil aanneem, gaan egter eers deur ŉ lywige proses voordat hulle oorweeg word. “Daar is ŉ hele aannemingsproses en Zulu ondergaan dieselfde proses as enige ander perd. Ons doen baie moeite om te verseker dat hy ŉ goeie huis het. Zulu kan ook net as ŉ metgesel aangeneem word. Dit beteken hy kan aangeneem word om ŉ ander perd se maat te wees,” sê Nel. Gelukkig is Zulu nogal gewild onder die ander perde by die skuiling en kom goed oor die weg met almal, vertel Nel. “Daar het ŉ merrietjie ingekom en dié twee het baie goed oor die weg gekom. Al die perde ken hom en hy hulle.” Betreffende die paar wat Zulu aanvanklik vir dood gelos het, is daar nog niks meer te wete nie. “Daar is nog geen leidrade nie en daar is ook drie verskillende stories wat vertel word. Alles het net doodgeloop,” sê Nel. “ŉ Mens wil hulle graag opspoor en laat boet vir wat hulle gedoen het, maar gelukkig is Zulu darem gehelp.” Die Wetnose-dierereddingskuiling hoop dat Zulu ŉ tuiste vind waar hy goed versorg en geliefd is, bederf word, asook daagliks herinner word dat nie alle mense sleg is nie. Vir navrae oor die aanneming van Zulu, nader gerus Nel per e-pos by [email protected] of telefonies by 082 677 8084.